**Presidentvalget i Ukraina 2010** ble avholdt med første valgomgang 17. januar 2010 og med andre valgomgang 7. februar. 

I første valgomgang fikk Viktor Janukovytsj 35,3 % av stemmene og Julija Tymosjenko 25,1 % av stemmene. De to gikk videre til andre valgomgang. Opptellingen i andre valgomgang viste at Janukovytsj fikk 49 % av stemmene, med 45,5 % for Tymosjenko. Valgobservatører fra OSSE konkluderte med at valgprosessen fant sted i henhold til de krav OSSE og Europarådet har stilt opp for frie og rettferdige valg.

Julija Tymosjenko aksepterte ikke valgresultatet. Etter at hun brakte saken inn for domstolene, bestemte den øverste forvaltningsdomstolen først å suspendere valgresultatet inntil saken var vurdert. Domstolen bestemte samtidig at innsettelsen av Janukovytsj som president måtte utsettes. Etter få dager trakk Tymosjenko saken. Den øverste forvaltningsdomstolen la da saken til side opphevet samtidig suspenderingen av valgresultatet.

Janukovytsj ble innsatt som president 25. februar.

Presidentmakten
---------------

Ukrainas president har en sterk stilling og spiller en viktig rolle i utformingen av politikken. Det er presidenten som utnevner statsministeren, utenriksministeren og forsvarsministeren. Statsministeren setter sammen regjeringen for øvrig. Nasjonalforsamlingen, Verkhovna Rada, må godkjenne utnevnelsen av statsministeren og regjeringen er ansvarlig både overfor nasjonalforsamlingen og presidenten. Presidenten har rett til å utskrive nyvalg til nasjonalforsamlingen. Lover vedtatt av nasjonalforsamlingen må undertegnes av presidenten før de kan tre i kraft. Presidenten har anledning til å nedlegge veto i lovsaker.

Presidentvalg
-------------

Presidenten i Ukraina velges for en periode på fem år i direkte, allmenne valg. Ingen kan velges til mer enn to sammenhengende presidentperioder. Valget i 2010 er det femte presidentvalget i Ukraina siden selvstendigheten i 1991. For å stille som kandidat til presidentvalg må man være fylt 35 år, ha ukrainsk statsborgerskap, ha bodd i Ukraina i minst ti år forut for valgdagen og beherske landets offisielle språk, ukrainsk. Valget er organisert i 225 valgdistrikter i Ukraina og 113 valgsteder utenlands.

Første valgomgang
-----------------

Nominasjonsprosessen til valget endte 6. november 2009. Det var 18 godkjente kandidater til valgets første omgang. Av disse ble valget regnet å stå mellom tidligere statsminister, opposisjonslederen Viktor Janukovytsj fra Regionpartiet og sittende statsminister Julija Tymosjenko fra alliansen Julija Tymosjenkos blokk, noe som også viste seg å skje. Valgresultatet fra første valgomgang ga Janukovytsj 35,3 % av stemmene og Tymosjenko 25,1 %. 

Landets sittende president Viktor Jusjtsjenko, fra partiet Vårt Ukraina, stilte til gjenvalg. Han fikk bare 5,5 % av stemmene i første valgomgang. Serhij Tihipko, tidligere finansminister, sentralbanksjef, og grunnlegger av Ukrainas arbeiderparti, fikk 13,1 % av stemmene i første valgomgang. Pjotr Simonenko fra Ukrainas kommunistiske parti fikk 3,6 %.

Andelen ugyldige stemmer i første valgomgang var på 1,6 %, mens 2,2 % av velgerne stemte blankt.

Andre valgomgang
----------------

Siden ingen av kandidatene fikk over halvparten av stemmene i første valgomgang ble det nødvendig med en andre valgomgang for å avgjøre hvem av de to ledende kandidatene som blir Ukrainas neste president. Andre valgomgang ble avholdt 7. februar.

I andre valgomgang fikk Viktor Janukovytsj fikk 49 % av stemmene og Julija Tymosjenko 45,5 % av stemmene i valget. 4,4 % av velgerne stemte blankt (egentlig «imot begge kandidater»), mens 1,2 % av stemmene var ugyldige.

Til tross for at internasjonale valgobservatører fant at var gjennomført på en fri og rettferdig måte, reiste Julija Tymosjenko tvil ved valgresultatet og akseptert ikke at andre valgomgang hadde gått riktig for seg. Tymosjenko ønsket omvalg for presidentvalgets andre valgomgang. Saken ble brakt inn for retten, og 17. februar ble resultatet midlertidig suspendert av den øverste forvaltningsdomstolen inntil klagen var behandlet. Samtidig bestemte domstolen at innsettelsen av Janukovytsj som president måtte utsettes inntil den har kommet til en avgjørelse. Etter få dager trakk Tymosjenko saken og den 21. februar la den øverste forvaltningsdomstolen saken til side. Samtidig opphevet retten suspenderingen av valgresultatet, som da ble endelig og gyldig.

Janukovytsj ble innsatt som Ukrainas president i en seremoni 25. februar 2010.

Valgresultat
------------

Valgdeltakelsen i første valgomgang var 66,8 %. Mer enn 24,5 millioner velgere deltok i valget. I andre valgomgang var valgdeltagelsen 69,2 %. Antallet velgere som deltok i andre valgomgang var 25 493 503. Etter at opptellingen av stemmene i andre omgang var komplett, viste valgresultatet offentliggjort av Ukrainas valgkommisjon følgende resultat: 

| Kandidat | Parti/Koalisjon | Stemmer 1. valgomgang |  %  1. valgomgang | Stemmer 2. valgomgang |  % 2. valgomgang |
| --- | --- | --- | --- | --- | --- |
| Viktor Janukovytsj | Regionpartiet | 8 686 751 | 35,3 | 12 481 268 | 49,0 |
| Julija Tymosjenko | Fedrelandsforbundet | 6 159 829 | 25,1 | 11 593 340 | 45,5 |
| Serhij Tihipko | Ukrainas arbeiderparti  | 3 211 257 | 13,1 | – | – |
| Arsenij Jatsenjuk | Jatsenjuks front for endring | 1 711 749 | 7,0 | – | – |
| Viktor Jusjtsjenko | Vårt Ukraina | 1 341 539 | 5,5 | – | – |
| Pjotr Simonenko | Ukrainas kommunistiske parti | 872 908 | 3,6 | – | – |
| Volodymyr Lytvyn | Lytvynblokken | 578 886 | 2,4 | – | – |
|

*Kilde: Ukrainas valgkommisjon, 1. valgomgang og 2. valgomgang.*

Referanser
----------

1. 1 2  Valgresultater 1. valgomgang Arkivert 10. februar 2010 hos Wayback Machine. Ukrainas valgkommisjon.
2. 1 2  Valgresultat 2. valgomgang, Ukrainas valgkommisjon.
3. ↑  «How the News is Reported in Russia, Feb 2010». *web.archive.org*. 30. november 2010. Archived from the original on 30. november 2010. Besøkt 16. mars 2023. CS1-vedlikehold: Uheldig URL (link)
4. ↑  Run-off confirms that Ukraine's presidential election meets most international commitments, pressemelding fra OSSE.
5. 1 2  «Update: Tymoshenko girds to contest results», *The Kyiv Post*, 9. 2. 2010.
6. 1 2  «Ukrainian election result suspended after PM's appeal», *BBC*, 17. 2. 2010.
7. 1 2  «Supreme Administrative Court accepts Tymoshenko's decision to withdraw her appeal against results of presidential elections», *Kyiv Post*, 21. 2. 2010.
8. 1 2  «Viktor Yanukovych sworn in as Ukraine president», *BBC*, 25. 2. 2010.